Studente neem nóú standpunt in!‘n Foto wat glo by Wits geneem is. Foto: Facebook Die onlangse gebeure by verskeie universiteite in die land het waarskynlik nie as ŉ ontnugtering oorgekom vir die meeste wit studente aan universiteite nie. Die woord “wit” of “blanke” word selde in ŉ nie-verdoemende konteks in die media gebruik. Die woord “minderhede” word liefs gebruik om aanstoot te vermy. Die gebruik van die woord “minderhede” in die konteks van onlangse aanslae by universiteite sou egter ietwat eufemisties wees, aangesien dié aanslae uitsluitlik op wit studente gemik is. Ek pak dus die bul by die horings. Nóg ŉ artikel oor die dubbelstandaarde in verband met ras sou oorbodig wees. Ons kan ons dae lank verstom oor hoe wit studente wat hulself pers verf met onmiddellike effek geskors is, maar swart student wat ŉ “F*$% whites”-veldtog begin, word vrygespreek omdat dit kwansuis deel van “vryheid van uitdrukking” uitmaak. Maar vir wat sou ons dit doen? Die regering en veral die wêreld sal hulle beslis nie steur aan ons tirade nie. Om nie eens te praat van die hoofstroommedia nie! Daarom moet ons eerder ons posisie verstaan en daarvolgens optree. Ons behoort eerder kennis te neem van ŉ nuwe narratief wat onlangs ontluik het, dat swartmense doodeenvouding nie rassisties kan wees nie. Volgens talle swart ekstremiste kan slegs swartmense slagoffers wees van rassime. Die konsep, “rassisme”, word dus ingestel met die hoofdoel om witmense te vervolg en te veroordeel op ŉ basis van diskresie, wat hoofsaaklik deur ekstremiste, soos die EFF en Open Stellenbosch, bepaal word. Hierdie veroordeling gaan hand-aan-hand met die konsep van “white privilege”, ŉ konsep wat meestal gebruik word om welverdiende wit prestasie te kriminaliseer en verkleineer op grond van ŉ groteske persepsie van die verlede en die hede. Hoe nou gemaak? Jy en jou ouers presteer omdat jy wit is en onderworpe is aan “white privilege”. As jy hierdie siening verwerp, word ŉ titel aan jou toegedien wat in ons samelewing van skewe waardes selfs meer verwerplik is as om ŉ verkragter of reeksmoordenaar genoem te word – rassis. In ŉ poging om die haatlikste titels van alle titels – dit is nou natuurlik die rassis-titel – te ontsnap, moet wit studente, selfs dié met die edelste intensies, daagliks toegewings maak en die spreekwoordelike voete was van swart studente. Asof dit nie genoeg is vir wit studente om versoening en transformasie, nóg ŉ heilige koei, na te jaag nie, word dit van hulle verwag om konstant “jammer, jammer” te bly prewel oor hul witheid. Dit is waarom die “F*&# White People”-veldtog geen herrie uit wit geledere ontketen het nie. Wit studente is gekondisioneer om te glo dat hulle inherent op minder regte geregtig is as ander en dat enige haatveldtog jeens hulle eintlik regverdigbaar is. Dit is hierdie doktrine wat ŉ geweldige psigiese skade aanrig aan die wit student. Daar word van die wit student verwag om pa te staan vir die feit dat daar ŉ geweldige agterstand in Afrika is, dat miljoene mense arm is en dat daar vervolgens ongelykheid is. Misplaaste skuldgevoel is die sleutelbeginsel wat aangewend word om blanke studente se vryheid, potensiaal en vooruitstrewendheid in te perk. Wat dan nou, sou u my vra? Aanvaar ons bloot dat ons gekondisioneer word om ŉ sekere posisie in die samelewing in te neem – dié van ŉ sondebok wat vrees vir sy reputasie, aanvaarding en selfs sy lewe elke keer wanneer hy iets polities sê of grimeer vir ŉ koshuispartytjie? Probeer ons weereens akkommodeer en aanpas by die huidige narratief wat daarop gemik is om ons prestasie te reduseer tot “privilege” en ons potensiaal te stuit in die naam van “transformasie” en “regstelling”? Bêre ons die pers verf? As ŉ student sou ek u ten sterkste aanraai om dit nie te doen nie. Organisasies soos Open Stellenbosch en die EFF herinner my aan ŉ kind wat vra vir ŉ suigstokkie en dan twee minute later vra vir nog een. Na ŉ vierde of vyfde suigstokkie sou die ouer natuurlik weier om verdere toegewings te maak en dit is wanneer die kind begin skree en sy/haar ouers in die openbaar in die verleentheid stel en slegmaak. Transformasie, om verskoning vra en die prysgee van jou kultuur, taal en erfenis is suigstokkies. Daar sal nooit genoeg uitgedeel word nie, todat die laaste een uitgedeel is. Tot dan, wanneer universiteite in die grond in getransformeer is en dit uitsluitlik swart en Engels is, sal blanke studente die ewige geweeklag, verdagmakery en afdwing van misplaaste skuldgevoel moet verduur. Hou dus daarom asseblief op om almal met jou beperkte voorraad suigstokkies te paai en begin asseblief om standpunt in te neem – ten gunste van jou taal, kultuur, erfenis en reg om met goeie bedoelings te sê wat jy wil en om nie skuldig te voel oor die probleme van Afrika nie, maar trots dat jy een van die min is wat kon uitstyg ten spyte daarvan. John White, derdejaarstudent